Sunt specialist în istorie.
Și ce-mi place la asta este că îți oferă o imagine de ansamblu.
Astăzi aș vrea să privim în ansamblu sistemul de educație din Statele Unite.
Singurul lucru asupra căruia oamenii pot cădea de acord
e că cea mai potrivită vârstă pentru ca un copil să înceapă să învețe
este atunci când e mic.
Acum mai bine de 50 de ani,
a existat un moment hotărâtor în educația preșcolară din SUA
numită Head Start.
Istoricii adoră momentele de cotitură,
pentru că dau posibilitatea de a vorbi despre ce a fost înainte
și ce s-a întâmplat după.
Înainte de Head Start, aproape nimic.
Cu Head Start,
am început să pregătim pentru școală copiii în situații de risc.
De când cu Head Start, am făcut progrese mari,
dar în SUA încă există 2,2 milioane de copii
fără acces la învățământul preșcolar,
adică mai mult de jumătate din copiii de patru ani.
Aceasta e o problemă.
Dar problema mai mare e ce se întâmplă cu acești copii.
Copiii în situații de risc care ajung la școală fără cunoștințe de bază
sunt cu 25% mai susceptibili să renunțe,
cu 40% mai susceptibili să devină părinți adolescenți
și au cu 60% mai puține șanse să meargă la facultate.
Din moment ce știm cât de importantă e educația preșcolară,
de ce nu beneficiază toți copiii de ea?
Sunt bariere pe care soluțiile găsite până acum
nu le pot depăși.
Geografic: mediul rural și distanțele.
Transportul: părinții lucrează peste tot.
Alegerea părinților: niciun stat nu obligă un copil de patru ani să meargă la școală.
Și costul: costul mediu pentru stat de a educa un preșcolar
este de 5.000 de dolari pe an.
Să mai vorbesc despre probleme?
Nu.
Azi vreau să vă vorbesc despre un program de pregătire rentabil, bazat pe tehnologie
care pregătește copiii pentru grădiniță și se poate face acasă.
Se numește UPSTART
și peste 60.000 de preșcolari din SUA l-au folosit deja.
Știu la ce vă gândiți:
încă o persoană care folosește tehnologia pentru o problemă națională.
Într-un fel aveți dreptate.
Dezvoltăm programe de învățare timpurie destinate învățării individualizate,
așa încât copiii să învețe în propriul lor ritm.
Ne bazăm pe experți din diverse domenii, de la citire la sociologie,
la dezvoltarea creierului, la toate aspectele învățării timpurii,
pentru a ne spune cum ar trebui să arate și ce să facă acest software.
Avem aici un exemplu.
(Video) Zero (cântă melodia „Ziua O"): Zero!
Zero!
Zero este un număr diferit de celelalte.
Pescărușii: Zero e un „O” mare și rotund.
Zero: E foarte special, sunt sigur că vă veți da seama.
Pescărușii: Zero e un „O” mare și rotund.
(Râsete)
Claudia Miner: Acesta e „Cântecul lui Zero.”
(Râsete)
Aici sunt Odd Todd și Even Steven ce vă vor învăța câte ceva despre numere.
Iar aici sunt Word Birds,
care vă vor arăta că dacă amestecați sunetele,
puteți forma cuvinte.
Instrucțiunile sunt scurte, colorate și atrăgătoare,
concepute să capteze atenția copilului.
Dar mai e ceva în programul UPSTART
care îl face diferit și mai eficient.
UPSTART face părinții răspunzători de educația copiilor lor.
Suntem convinși că, cu sprijinul adecvat,
toți părinții își pot pregăti copiii pentru școală.
Iată cum funcționează.
Asta e lista cu necesarul de cunoștințe pentru grădiniță.
Aproape fiecare stat are una.
Mergem unde sunt părinți
și le oferim instruire personală.
Le spunem că software-ul acoperă citirea, matematica și științele,
dar ei vor fi responsabili de abilitățile motorii și de auto-ajutorare
și vom lucra împreună la învățarea socio-emoțională.
Știm că programul funcționează
deoarece avem o rată de absolvire de 90%.
Anul trecut, asta a însemnat 13.500 de copii
care au „absolvit”, cu diplome, programul UPSTART.
Iar rezultatele au fost extraordinare.
Avem o evaluare externă
care arată că elevii noștri au o rată de învățare de două-trei ori mai mare
decât copiii care nu participă în program.
Avem un studiu de control randomizat care aduce dovezi solide de eficacitate
și chiar un studiu longitudinal,
care arată că durata cunoștințelor dobândite ține până în clasele III-IV,
clasele până la care au ajuns copiii până acum.
Acestea sunt câștiguri academice.
Dar un alt studiu arată câștigurile socio-emoționale ale copiilor noștri
ca fiind egale cu cele ale copiilor care merg la grădinițe private și publice.
Majoritatea celor 60.000 de copii participanți la UPSTART până acum
erau din Utah.
Dar am repetat rezultatele
cu copiii afro-americani din Mississippi,
acesta este Kingston și mama lui;
cu elevi care învață limba engleză din Arizona,
aceasta este Daisy cu familia ei;
cu copii refugiați din Philadelphia, e fotografia mea preferată de absolvire;
și cu copii americani nativi
din unele dintre cele mai izolate zone din SUA.
Aceasta e Cherise și locuiește în Monument Valley.
Sunt și cei care se îndoiesc de UPSTART.
Unii cred că cei mici n-ar trebui să fie lăsați în fața ecranelor.
Lor le spunem:
cerința de folosire a UPSTART de 15 minute/zi, 5 zile/săptămână
respectă maximul de o oră/zi recomandată de Academia Americană de Pediatrie
pentru copiii de patru ani.
Unii oameni cred că numai școlile fizice funcționează,
lor spunem: școlile fizice sunt minunate,
dar dacă nu puteți duce copilul acolo sau dacă un părinte nu-și trimite copilul,
nu cumva alternativa cea mai bună este cea bazată pe tehnologie?
Ne place să lucrăm cu școli fizice.
În acest moment, sunt 800 de copii în Mississippi
care merg la Head Start în timpul zilei
și seara fac UPSTART, împreună cu părinții lor.
Ideea noastră îndrăzneață este să ducem UPSTART în întreaga țară,
nu ca să înlocuiască ceva;
vrem să-i ajutăm pe copiii care altfel n-ar avea acces la educația timpurie.
Avem curajul să-i înfruntăm pe sceptici,
avem energia pentru a face asta
și avem un plan.
E rolul statelor să-și educe copiii.
La început vom folosi banii din donații
pentru a testa programul într-un stat și a-i vedea rezultatele.
Fiecare stat crede că este unic
și vrea să se asigure că programul va funcționa cu copiii săi
înainte de a investi.
Identificăm liderii importanți din stat, care să ne ajute să promovăm UPSTART
ca opțiune pentru copiii defavorizați.
Apoi mergem împreună la deputați
pentru a schimba finanțarea UPSTART de la caritate
la o finanțare sustenabilă și accesibilă de la stat.
Acest plan a avut succes.
(Aplauze)
Mulțumesc!
(Aplauze)
Vă mulțumesc!
Până acum, planul a mers în trei state:
Utah, Indiana și Carolina de Sud.
De asemenea, testăm programul și în alte state
și am identificat liderii.
În continuare, mergem în statele cu cele mai mari obstacole geografice
pentru a lucra la acest plan,
apoi în statele care au deja educație preșcolară,
dar poate nu au rezultate academice strălucite
sau acordul părinților pentru a participa.
De acolo, mergem în statele
unde e nevoie de multă informație și muncă de convingere
și sperăm că elanul nostru va schimba situația acolo.
În cinci ani vom deservi un sfert de milion de copii
și ne vom asigura că statele vor continua să ofere UPSTART copiilor.
Iată cum puteți ajuta:
cu 2.000 de dolari,
putem oferi unui copil UPSTART un calculator și internet,
iar acel copil va face parte din programul-pilot
care va asigura că și alți copii vor beneficia de UPSTART pe viitor.
E nevoie de cetățeni implicați să meargă la autoritățile locale
și să spună cât de ușor poate fi să-i pregătim pe copii pentru școală.
Nu ați fi aici dacă n-ați fi cetățeni implicați,
așa că vă cerem ajutorul.
Va deveni UPSTART un moment de cotitură în educația preșcolară?
Cred că împreună putem face asta.
Dar vă pot spune fără îndoială
că UPSTART este un moment decisiv
în viața unui copil care altfel n-ar fi pregătit pentru școală.
Vă mulțumesc!
(Aplauze)